શાંતિએ ઘડિયાળમાં જોયું. સાડાદશ થયા હતાં. કચરાપોતા કરીને બાઈ તો કાનો આવ્યો એ વખતે જ જતી રહી હતી. હવે તો કાલે બધું થાય. ના….ના….. શાંતિના મનમાં વિચારો ધડાધડ દોડવા લાગ્યા…. એક આખો દિવસ ને આખી રાત ! આટલી બધી રાહ ન જોવાય. અશોક તો બે વાગે જમવા આવશે. થોડી ઉતાવળ કરવી પડશે પણ બધું પતી જશે….. સફાઈ તો કરવી જ પડશે. અશોકને તો ઠીક પણ મને પોતાનેય ત્યાં સુધી ઉબકા આવ્યા કરશે. ચક્કર ચડ્યા કરશે. માથું દુ:ખ્યા કરશે. શરીર ગરમ લાગ્યા કરશે. એના કરતાં જેમ બને તેમ જલ્દી બધું સાફ કરી નાખું. કરવું જ જોઈએ.